b'\n_START_ARTICLE_\nMassResistance\n_START_PARAGRAPH_\nMassResistance on yhdysvaltalainen, Massachusettsin osavaltiossa toimiva j\xc3\xa4rjest\xc3\xb6, joka ajaa konservatiivisia arvoja homoseksuaalisuuteen, aborttiin, asekontrolliin, transsukupuolisiin, ja samaa sukupuolta olevien avioliittoon liittyen. J\xc3\xa4rjest\xc3\xb6n perusti Brian Camenker vuonna 1995 alun perin Parents Rights Coalition nimell\xc3\xa4, mutta vuonna 2003 se muutti nimens\xc3\xa4 Article 8 Allienceksi. Nykyisen nimens\xc3\xa4 j\xc3\xa4rjest\xc3\xb6 sai vuonna 2006. MassResistance toimii muun muassa julkaisemalla blogia, lobbaamalla, sek\xc3\xa4 julkaisemalla \xc3\xa4\xc3\xa4nest\xc3\xa4jille tarkoitettuja oppaita._NEWLINE_The Southern Poverty Law Center, joka Yhdysvalloissa muun muassa ajaa viharikosten uhrien joukkokanteita, on m\xc3\xa4\xc3\xa4ritellyt MassResistancen homovastaiseksi vihaj\xc3\xa4rjest\xc3\xb6ksi vuodesta 2008 l\xc3\xa4htien. T\xc3\xa4m\xc3\xa4 sen takia, ett\xc3\xa4 MassResistance on esimerkiksi v\xc3\xa4itt\xc3\xa4nyt, ett\xc3\xa4 homonuorten itsemurhien ehk\xc3\xa4isyyn tarkoitut ohjelmat ovat \xe2\x80\x9chomoaktivistien perustamia homoseksuaalisuuden normalisoimiseksi\xe2\x80\x9d, ja ett\xc3\xa4 koulukiusaamisen vastaiset ohjelmat johtavat sadomasokismiin. MassResistance on my\xc3\xb6s v\xc3\xa4itt\xc3\xa4nyt, ett\xc3\xa4 holokaustissa ei kuollut ainuttakaan homoseksuaalia, ja ett\xc3\xa4 homoseksuaalit ovat vaarallisia lapsille. J\xc3\xa4rjest\xc3\xb6n perustaja Camenker on my\xc3\xb6s verrannut my\xc3\xb6t\xc3\xa4mielisesti seksuaali- ja sukupuoliv\xc3\xa4hemmist\xc3\xb6ihin suhtautuvia koulujen viranhaltijoita natsien keskitysleirien vartijoihin. J\xc3\xa4rjest\xc3\xb6 on my\xc3\xb6s asettunut julkisesti tukemaan maita, kuten Nigeriaa, jotka ovat koventaneet rikoslaissaan rangaistuksia homoseksuaalisuuteen liittyen._NEWLINE_Suomessa MassResistancen tuottamaa materiaalia, kuten videota "Mit\xc3\xa4 homoavioliitot tekiv\xc3\xa4t Massachusettsille", ovat jakaneet muun muassa TV7-kanava sek\xc3\xa4 Aito avioliitto -yhdistys, jolla omien sanojensa mukaan on "my\xc3\xb6s yhteisi\xc3\xa4 tavoitteita sananvapauden s\xc3\xa4ilytt\xc3\xa4misen puolesta". Virallista yhteisty\xc3\xb6t\xc3\xa4 j\xc3\xa4rjest\xc3\xb6jen v\xc3\xa4lill\xc3\xa4 ei kuitenkaan ole, eik\xc3\xa4 Aito avioliitto-yhdistys oman ilmoituksensa mukaan ota kantaa homoseksuaalisuuteen. MassResistance puolestaan kertoo toimineensa Suomessa aktivistien kanssa, jotka "taistelevat perheitten puolesta".'